— Так. Але гэтак і павінна быць. Калі ты станеш шкадаваць, што засохла, дык нічога не атрымаецца. Гэта тое самае, як лічыць, што ўсе, хто скончыў адпаведную акадэмію, стануць мастакамі. А між тым, даецца нейкі працэнт на тое, што з кагосьці мастака не атрымаецца. Урэшце, мець мастацкую адукацыю, гэта для асобы — каласальны плюс. Тая краіна, дзе ўсе будуць умець маляваць, перасягне астатнія дзяржавы ва ўсіх сферах. Гэта не значыць, што кожны мусіць маляваць як Энгр, Рафаэль… Але той, хто далучыўся да мастацтва, да разумення формы, колеру, прасторы, і мысліць зусім інакш.